Sønderborg Statsskole

Sønderborg Statsskole er det ældste af Sønderborgs nuværende to almene gymnasier og er beliggende på Kongevejen ved siden af Ahlmannsskolen. Sønderborg Statsskole har på nuværende tidspunkt 767 elever (okt. 2021), og er dermed et af de største gymnasier i Sønderjylland, hvilket resulterede i, at skolen investerede i nye bygninger i 2011. Sønderborgs gamle domhus er i dag en integreret del af Statsskolen.

Historie 
Skolens historie kan føres tilbage til en tysk privat realskole, som blev oprettet i 1865. I 1879 blev skolen overtaget af den preussiske stat, og i 1910 blev den omdannet til et gymnasium med navnet Königliche Oberrealschule zu Sonderburg. I 1911 blev skolebygningen på Kongevej indviet. Bygningen blev tegnet af arkitekterne Peter Jürgensen og Jürgen Bachmann, og blev opført på det sted, hvor skanse IV i den preussiske "Festung Sonderburg-Düppel" havde ligget. Den tyske skole blev nedlagt ved Genforeningen. Bygningen blev overtaget af den danske stat og den nye danske skole, som oprettedes her, blev navngivet Sønderborg Statsskole. Indtil 1924 havde skolen tyske afviklingsklasser. I årene 1965 – 70 blev der til den gamle skolebygning føjet en stor udvidelse tegnet af kgl. bygningsinspektør Jørgen Stærmose.

Skolen har både haft en mellemskole- og en realafdeling, ligesom den siden 1969 har udbudt HF. I 1986 overgik skolen til Sønderjyllands Amt, og skiftede dermed navn til Sønderborg Gymnasium og HF. Da den i 2007 overgik til selveje, fik den sit gamle navn igen.

Sønderborg Statsskole var en af de fem sønderjyske skoler der sidst i august 2023 blev ramt af et alvorligt cyberangreb med tilhørende datalæk af personfølsomme oplysninger.

Rektorer 
 1920 – 1930: J.M. Hertz (1863-1954)
 1930 – 1941: Axel Jürgensen West (1880-1943)
 1941 – 1958: Andreas Egeberg Jensen (1889-1961)
 1958 – 1980: Detlef Keller Hansen (1911-1998)
 1980 – 1997: Ole Jellingsø (1937-2008)
 1997 – 2015: Karl Kristian Højberg
 2016 – : Ole Kamp Hansen

Kendte elever 

 1923: Christian Møller, fysiker
 1927: Jørgen Paulsen, museumsdirektør
 1946: H.P. Clausen, professor i historie og politiker
 1946: Anne Wolden-Ræthinge (Ninka), journalist
 1954: Peter Dyvig, ambassadør
 1954: Knud E. Rasmussen, byplanlægger
 1960: Else Roesdahl, professor i middelalderarkæologi ved Aarhus Universitet
 1962: Karl Christian Lammers, historiker, lektor ved Københavns Universitet og forfatter
 1963: Vibeke Vasbo (født Roesdahl), forfatter
 1964: Bertel Haarder, kirke- og undervisningsminister, samt forsknings- og sundhedsminister, MEP, Rønshoved
 1966: Ralf Pittelkow, politisk kommentator
 1967: Jørgen Mads Clausen, erhvervsmand, direktør for Danfoss
 1967: Hans-Jørgen Schanz, idéhistoriker, professor ved Aarhus Universitet
 1969: Jørgen Carlsen, højskoleforstander, Testrup
 1975: Jørn Mikkelsen, chefredaktør
 1980: Mogens Volden, forfatter og aktivist
 1981: Nina Kjærhus, højskoleforstander, Rønshoved
 1992: Sune Wagner, musiker i bl.a. Psyched Up Janis og The Raveonettes
 1992: Jakob Jørgensen, medlem af Psyched Up Janis
 1992: Lars Jensen, musikeren bedst kendt som L:Ron:Harald
 2007: Anders Stegger, radiovært

Litteratur 
 Eriksen et al. (red.): Sønderborg Statsskole 1920 – 1970, Sønderborg 1970.

Referencer

Eksterne henvisninger 
 Sønderborg Statsskoles hjemmeside

Gymnasier i Danmark
Etableret i 1865
Statsskole
Uddannelsesinstitutioner i Sønderjylland (i Danmark)
Statsskole